Ympäristöministeriö  
kirjaamo.ym@ymparisto.fi  
  
  
Lausuntopyyntö YM008:00/2015  
  
Lausunto ympäristövaikutusten arviointimenettelyä koskevien säädösten uudistamisesta

Ympäristöministeriö on pyytänyt Säteilyturvakeskukselta (STUK) lausuntoa luonnoksesta hallituksen esitykseksi laiksi ympäristövaikutusten arviointimenettelystä ja laeiksi eräiden siihen liittyvien lakien muuttamisesta. Esityksessä ehdotetaan säädettäväksi uusi laki ympäristövaikutusten arviointimenettelystä, joka korvaisi voimassa olevan lain ympäristövaikutusten arviointimenettelystä. Samassa yhteydessä ehdotetaan muutetavaksi 15 muuta lakia, mukaan lukien ydinenergialakia (1987/990, YEL). Säädösten uudistamistarve perustuu toisaalta ympäristövaikutusten arvioinnista annetun direktiivin muutoksen (2014/52/EU) kansalliseen toimeenpanoon ja toisaalta hallitusohjelmaan kirjattuun tavoitteeseen sujuvoittaa ympäristöä koskevia menettelyjä.

**Pyydettynä lausuntonaan STUK toteaa seuraavan:**

**Yleiset kommentit**

STUK pitää esitysluonnosta kannatettavana. Esitys ei aiheuta olennaisia muutoksia STUKin viranomaistoimintaan eikä ydinenergialainsäädännön mukaisiin lupamenettelyihin.

STUK kannattaa hankekaavoituksen ja YVA-menettelyn yhdistämistä esitetyn vaihtoehto A:n mukaisesti. Vaihtoehto A:ssa tiedottaminen, palautteen antaminen ja yleisötilaisuudet yhdistettäisiin, mutta molemmat prosessit etenevät omien yhteysviranomaisten käsittelyssä. Vaihtoehto B:ssä koko prosessi olisi kaavoituksesta vastaavan viranomaisen koordinoinnissa. STUKin näkemyksen mukaan vaihtoehto A on selkeämpi ja toteuttamiskelpoisempi. Vaihtoehto B:ssä YVA-menettelyn kesto olisi riippuvainen kaavoitusmenettelyn kestosta, mikä saattaisi jossain tapauksissa viivästyttää hanketta. Vaihtoehto B:n kohdalla voi ongelmalliseksi muodostua myös kaavoitusviranomaisen asiantuntemus ydinenergia-alan hankkeissa.

Lisäksi STUK huomauttaa yleisesti, että YVA-menettelyssä tulisi nykyistä selkeämmin ja säännönmukaisemmin huomioida radioaktiiviset aineet. Näin olisi ainakin kaivosten YVA-menettelyn osalta.

**Yksityiskohtaiset kommentit, muutos ydinenergialakiin**

Hallituksen esityksessä ehdotetaan, että ydinenergialain lupahakemuksen käsittelemistä koskevaan 23 §:ään lisättäisiin 4 momentti:

*”Jos lupahakemus koskee hanketta, johon sovelletaan ympäristövaikutusten arviointimenettelyä, velvollisuudesta ottaa arviointi huomioon päätöksenteossa, varmistaa ympäristövaikutusten arviointimenettelystä annetussa laissa tarkoitetun perustellun päätelmän ajantasaisuus ja kirjata päätelmää koskevat tiedot lupapäätökseen säädetään ympäristövaikutusten arviointimenettelystä annetussa laissa.”*

STUK toteaa, että esitetty informatiivinen laintasoinen viittaus YVA-lainsäädäntöön on perusteltu. Ydinenergialainsäädäntö on lainsäädäntöteknisesti osin vanhentunut ja vaikeaselkoinen. Nykyisellään YVA-lainsäädännön mukaiseen menettelyyn tai muuhun ympäristövaikutusten arviointiin viittaavia säännöksiä on ydinenergialainsäädännössä hajanaisesti ja säännökset ovat pääosin asetustasolla.

Ydinlaitoshankkeiden osalta ympäristövaikutusten arviointi on käytännössä toteutettu YEL 4 luvussa säädetyn valtioneuvoston periaatepäätösmenettelyn yhteydessä. Ydinenergia-asetuksen (161/1988, YEA) 24 §:n mukaan periaatepäätöstä koskevaan hakemukseen on liitettävä ympäristövaikutusten arviointimenettelystä annetun lain (468/1994, YVA-laki) mukaisesti laadittu arviointiselostus sekä selvitys suunnitteluperusteista, joita hakija aikoo noudattaa ympäristövahinkojen välttämiseksi ja ympäristörasituksen rajoittamiseksi. Ympäristövaikutuksia on käytännössä arvioitu lisäksi jossain määrin ydinlaitosten rakentamis- ja käyttölupavaiheissa. Ydinenergialainsäädäntö ei nykyisellään velvoita YVA-lain mukaisten selvitysten toimittamiseen ydinlaitosten rakentamislupahakemuksen eikä käyttölupahakemuksen yhteydessä.

STUK esittää, että jatkossa voi olla tarpeen tarkastella ja selkeyttää ydinenergialainsäädäntöön sisältyviä YVA-velvoitteita laajemminkin. Ydinenergialainsäädännöstä ei kaikilta osin selkeästi ilmene missä hankkeissa, milloin ja miten YVA-menettely on toteutettava. Selkeyttämistarve koskee esimerkiksi YEL 4 luvun periaatepäätösmenettelyn ulkopuolelle jääviä ydinlaitoshankkeita (muut kuin yleisesti merkittävät ydinlaitokset) ja muita YEL:n mukaisia hankkeita kuin ydinlaitoshankkeita (esimerkiksi uraanin tai toriumin tuottaminen). Lisäksi on huomattava, että ydinenergialainsäädäntö ei nykyisellään sisällä säännöksiä ydinlaitosten käytöstäpoistossa sovellettavasta menettelystä, joka YVA-lainsäädännön mukaan hankkeena edellyttää ympäristövaikutusten arviointia.

Pääjohtaja Petteri Tiippana

Lakimies Minna Välimäki